  Туспуктэм: Руслан Нуриахметов Анжелика Тихонова корреспондент 2022-тӥ арын гужем кутсконысен Удмуртиын 12 арлыдоос выйизы ни – 1 кышномурт но 11 воргоронъёс. Тужгес пиналэзлы 24 арес вал, нош шоро-куспо арлыдзы – 43 арес. Адӟисьёслэн верамзыя, 70 процентэз быремъёс вуэ юэм йырын пыризы. Со сярысь элькунысь тазалыкез утёнъя министерстволэн пресс-службаез ивортӥз. « Элькунын пӧсь куазь возиське, соин ик ву дурын кышкытлыклэсь утиськонлы бадӟымгес саклык висъяны косӥськом. Ву дурын шутэтскон учырын нырысь ик курытсэ юон сярысь вераськон. Йырез ыштоно ӧвӧл, адями тросгес юыны шедьтӥз ке, вулы матэ ӧвӧл ни ветлоно. Нош анай-атайёс, песянайёс, песятайёс, вань калык понна валтӥсез - нылпиосты чаклано. Соосты ӧжытлы но син азьысьтыды ыштылоно ӧвӧл. Пинал пылаське ке, вӧзаз луоно » Алексей Анохин, Удмуртиысь пичи пыжъёсъя валтӥсь кун инспектор Элькун наркодиспансерысь валтӥсь эмчи Алексей Школяр вераз, маин кышкыт луэ юэм йырын пыласькон: - пӧсь шунды шорын курыт юонъёсты юон вирез напгес карыны, вирзӥбетэз ӝутыны, сюлэмез золгес жугиськытыны быгатэ. Со инсульт но инфаркт луонлы кышкытлык кылдытэ; - ӟырдам вылтырын кезьыт вуэ пырон мугорлы стресс луэ, нош курыт юэм муртлы – кык полэс стресс. Температура шуак воштӥськонлы дась луисьтэм муртлэн «холодовой» реакция луыны быгатэ. Сыӵе дыръя вирсэръёс син куспын коскало; - кудӟем йырын кышкытлыкез валамысь дугдоно – адями, кужымзэ лыдэ басьтытэк, туж кыдёке вуэ пырыны быгатэ; - умой уясьёслэн но юэмзы бере координацизы сӧриське: ӝог вырӟемзы уг луы, шокан радзы сураське, соин сэрен вуэн воньдыны быгато; - мугоре сюрем этанол сэрен адями кынмемзэ уг шӧды, кезьыт вуэ пырыса, температуразэ уг вала. Тодэ вайытом, 9-тӥ пӧсьтолэзе Удмуртиын пӧртэм интыосын ньыль мурт выйиз. Нош солэсь азьвыл Кияса ёросын куать аресъем нылпи ву улэ кошкиз. Тегъёс: Удмуртия шуръёс тымет гужем Тазалык  